Diari Oficial de la Generalitat Valenciana


Sumari del DOGV 7200, del 27-01-2014 (2014/608)

RESOLUCIÓ de 14 de gener de 2014, de la Direcció General de Medi Natural, per la qual es fa pública la relació de forests propietat de la Generalitat, en què s'establix la gratuïtat dels aprofitaments apícoles disponibles a partir de l'1 de setembre de 2014.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7200

Data del DOGV
:   27-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/608


Data del document
:   14-01-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Anàlisi jurídica

RESOLUCIÓ de 14 de gener de 2014, de la Direcció General de Medi Natural, per la qual es fa pública la relació de forests propietat de la Generalitat, en què s'establix la gratuïtat dels aprofitaments apícoles disponibles a partir de l'1 de setembre de 2014. [2014/608]  
El Decret 71/2011, de 10 de juny, del Consell, establix el procediment de concessió d'assentaments apícoles en forests propietat de la Generalitat a través de convocatòries de caràcter anual, que s'inicien en el mes de gener de cada any amb la necessària publicació en el Diari Oficial de la Comunitat Valenciana de la relació de forests disponibles i susceptibles d'aprofitaments apícoles, indicant el nombre d'assentaments autoritzats per a cada un d'ells i el codi d'identificació, així com la seua situació de disponibilitat i una estimació de la quantitat de ruscos que cada assentament puga suportar.  
D'acord amb l'article 2 del mencionat decret la concessió de cada assentament s'atorgarà per tres anys, de la mateixa manera com ja es va fer en les concessions dels anys 2012 i 2013. A causa d'això la majoria de les concessions d'aprofitaments apícoles en forests propietat de la Generalitat continuen en vigor, per la qual cosa tan sols es fa pública la relació d'aquells que han finalitzat el període de concessió per trobar-se ja adjudicades amb anterioritat a l'entrada en vigor del Decret 71/2011 o bé per que es tracte de forests que no tenen concessions en l'actualitat per diverses circumstàncies.  
La Llei 3/1993, de 9 de desembre, Forestal de la Comunitat Valenciana, considera els productes apícoles com aprofitaments forestals que han de sotmetre's a autorització administrativa de conformitat amb els seus articles 30.2 i 31.  
La competència per a dictar la resolució de la relació de forests gratuïtes l'exercix la Direcció General de Medi Natural de la Conselleria d'Infraestructures, Territori i Medi Ambient de conformitat amb el que disposa el Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient (DOCV 7057, 01.07.2013).  
  
  
En virtut d'això, resolc:  
  
Primer  
Fer pública la relació de les forests susceptibles d'aprofitaments apícoles i disponibles a partir del dia 1 de setembre de 2014, que consta en l'annex I de la present resolució.  
  
Segon  
En el termini de 20 dies hàbils comptats a partir de l'endemà de la publicació mencionada anteriorment, els interessats en la concessió d'assentaments apícoles podran presentar les seues instàncies dirigides a la direcció territorial de la província en què es trobe ubicada cada forest, (el model de la qual consta com a imprés associat al procediment de gratuïtat dels aprofitaments apícoles de forests de propietat de la Generalitat en la pàgina web de la Generalitat), per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La concessió de cada assentament es resoldrà pel director territorial competent, serà objecte de publicació en el Diari Oficial de la Comunitat Valenciana i s'adjudicarà per tres anys des del 1 de setembre de 2014 fins al 31 d'agost de 2017.  
  
Tercer  
Per a l'adjudicació dels aprofitaments i en general, per a tot allò no previst en la present resolució, caldrà ajustar-se al que disposa el Decret 71/2011, de 10 de juny, del Consell, pel qual s'establix la gratuïtat dels aprofitaments apícoles en forests de propietat de la Generalitat Valenciana.  
  
Quart  
L'adjudicació dels aprofitaments apícoles estarà condicionada pels treballs que s'executen en les mencionades forests. Els adjudicataris hauran d'assumir les instruccions de la direcció d'obra en cada cas.  
  
  
DISPOSICIÓ FINAL  
  
Única. Entrada en vigor  
Esta resolució entrarà en vigor el mateix dia que es publique en el Diari Oficial de la Comunitat Valenciana.  
  
València, 14 de gener de 2014.- El director general de Medi Natural: Alfredo José González Prieto.